Priekšlikums Padomes lēmums par Apvienoto Nāciju Organizācijas Eiropas Ekonomikas komisijas Noteikumu Nr. 100 obligāto piemērošanu, lai apstiprinātu mehāniskos transportlīdzekļus saistībā ar elektrodrošību /* COM/2010/0280 galīgā redakcija - NLE 2010/0168 */





[pic] | EIROPAS KOMISIJA | Briselē, 15.6.2010 COM(2010)280 galīgā redakcija 2010/0168 (NLE) Priekšlikums PADOMES LĒMUMS par Apvienoto Nāciju Organizācijas Eiropas Ekonomikas komisijas Noteikumu Nr. 100 obligāto piemērošanu, lai apstiprinātu mehāniskos transportlīdzekļus saistībā ar elektrodrošību PASKAIDROJUMA RAKSTS Priekšlikums Padomes Lēmumam par Apvienoto Nāciju Organizācijas Eiropas Ekonomikas komisijas Noteikumu Nr. 100 obligāto piemērošanu, lai apstiprinātu mehāniskos transportlīdzekļus saistībā ar elektrodrošību 1. Priekšlikuma konteksts Ņemot vērā naftas cenu un piegādes drošību, kā arī to, cik svarīgi ir samazināt autotransporta oglekļa dioksīda emisijas, elektriskie transportlīdzekļi (hibrīdtransportlīdzekļi un tikai ar elektroenerģiju darbināmi) varētu būt laba alternatīva tradicionālajiem iekšdedzes dzinējiem, kuros izmanto degizrakteņus. Lai nodrošinātu augsta līmeņa sabiedrības drošību un netraucētu aizvien vairāk tirgū ienākošo elektrisko transportlīdzekļu iekšējā tirgus darbību, lēmuma pieņemšana būtu svarīgs solis uz priekšu. Atbilstoši jaunajai pamatdirektīvai (Direktīvai 2007/46/EK) leģislatīvo sistēmu mehānisko transportlīdzekļu tipa apstiprinājumam attiecināja uz visu autotransportu. Šādi tā ietver arī alternatīvus piedziņas transportlīdzekļus, piemēram, pilnībā ar elektrību darbināmus transportlīdzekļus un hibrīdtransportlīdzekļus. Priekšlikuma mērķis ir nodrošināt, lai visi elektriskie transportlīdzekļi, kas tiek laisti Eiropas tirgū, tiktu izgatavoti saskaņā ar vienotu drošuma standartu un tā pasargātu transportlīdzekļa lietotājus no saskares ar transportlīdzekļa augstsprieguma daļām. UNECE Noteikumi Nr. 100 nosaka tehnikas drošības prasības tādu transportlīdzekļu apstiprināšanai, kas aprīkoti ar elektrisko piedziņu (hibrīdtransportlīdzekļi un pilnībā ar elektroenerģiju darbināmi). Ja UNECE Noteikumi Nr. 100 būtu obligāti piemērojami, tad apstiprināšanas procedūra tiktu vienkāršota, jo tajos izvirzītas saskaņotas elektrodrošības prasības. Priekšlikumam ir liels atbalsts, jo saskaņotas testa prasības vienkāršos elektrisko transportlīdzekļu apstiprināšanu. Tās patiešām aizstās dažādo apstiprināšanas kārtību atsevišķās dalībvalstīs un tā izgatavotājiem ļaus būtiski ietaupīt. | 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS | Neattiecas. | 3. PRIEKšLIKUMA JURIDISKIE ASPEKTI Obligātā UNECE Noteikumu Nr. 100 piemērošana nodrošinātu apstiprināšanas procedūras vienkāršošanu, saskaņojot elektrodrošības prasības. Saskaņotas testa prasības vienkāršos elektrisko transportlīdzekļu apstiprināšanu, jo aizstās dažādo apstiprināšanas kārtību atsevišķās dalībvalstīs un tā izgatavotājiem ļaus būtiski ietaupīt. Priekšlikuma juridiskais pamats ir 34. panta 2. punkts Eiropas Parlamenta un Padomes 2007. gada 5. septembra Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai. Dalībvalstis nevar pietiekami labi sasniegt priekšlikuma mērķus šādu iemeslu dēļ. Priekšlikuma mērķus varēs labāk sasniegt ES līmenī, jo tādā veidā varēs izvairīties no iekšējā tirgus sadrumstalotības, kas pretējā gadījumā būs nenovēršama, un varēs pilnveidot transportlīdzekļu drošumu un ekoloģiskās īpašības. Tāpēc priekšlikums atbilst subsidiaritātes principam. Priekšlikums atbilst proporcionalitātes principam, jo tas nosaka tikai to, kas vajadzīgs, lai sasniegtu iekšējā tirgus pareizas darbības mērķus, vienlaikus nodrošinot augsta līmeņa sabiedrības drošību un vides aizsardzību. 4. Ietekme uz budžetu Priekšlikums neietekmē ES budžetu. 5. Papildu informācija Ierosinātais tiesību akts attiecas uz EEZ jautājumu, tāpēc tas jāattiecina uz Eiropas Ekonomikas zonu. | 2010/0168 (NLE) Priekšlikums PADOMES LĒMUMS par Apvienoto Nāciju Organizācijas Eiropas Ekonomikas komisijas Noteikumu Nr. 100 obligāto piemērošanu, lai apstiprinātu mehāniskos transportlīdzekļus saistībā ar elektrodrošību (Dokuments attiecas uz EEZ) EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 1997. gada 27. novembra Lēmumu 97/836/EK, kā mērķis ir Eiropas Kopienas pievienošanās Apvienoto Nāciju Organizācijas Eiropas Ekonomikas komisijas (UNECE) Nolīgumam par vienveida tehnisko priekšrakstu pieņemšanu riteņu transportlīdzekļiem, aprīkojumam un daļām, kuras var uzstādīt un/vai izmantot riteņu transportlīdzekļos, un saskaņā ar šiem priekšrakstiem piešķiramo atbilstības novērtēšanas apstiprinājumu savstarpējās atzīšanas nosacījumiem („Pārskatītais 1958. gada nolīgums”)[1], ņemot vērā Eiropas Parlamenta un Padomes 2007. gada 5. septembra Direktīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva)[2], un jo īpaši tās 34. panta 2. punktu, ņemot vērā Eiropas Parlamenta un Padomes 2009. gada 13. jūlija Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību[3] un jo īpaši tās 5. panta 2. punkta m) apakšpunktu, ņemot vērā Eiropas Komisijas priekšlikumu[4], ņemot vērā Eiropas Parlamenta atzinumu[5], tā kā: 1. Elektriskajiem piedziņas transportlīdzekļiem (elektriskie hibrīdtransportlīdzekļi un tikai ar elektroenerģiju darbināmi) ir ievērojams potenciāls samazināt transportlīdzekļu radītās emisijas, un tādēļ tos uzskata par pievilcīgu alternatīvu pārejai uz ilgtspējīgu mobilitāti. 2. Elektriskās piedziņas sistēma darbojas ar augstspriegumu. Lai nodrošinātu augsta līmeņa sabiedrības drošību, saistībā ar elektriskās piedziņas transportlīdzekļu drošumu nepieciešams izvirzīt tipa apstiprinājuma prasības. 3. Standartizētajām Apvienoto Nāciju Organizācijas Eiropas Ekonomikas komisijas Noteikumu Nr. 100 prasībām saistībā ar transportlīdzekļu apstiprināšanu attiecībā uz konkrētām elektriskās piedziņas prasībām ir mērķis likvidēt mehānisko transportlīdzekļu tirdzniecības tehniskos šķēršļus starp 1958. gada nolīguma pusēm un nodrošināt augsta līmeņa drošību. 4. ES pievienojās UNECE Noteikumiem Nr. 100 ar Padomes Lēmumu 97/836/EK. 5. EK tipa apstiprinājuma piešķiršanai transportlīdzekļiem Direktīva 2007/46/EK paredz iespēju obligāti piemērot UNECE noteikumus. 6. Saskaņā ar Regulu (EK) Nr. 661/2009 izgatavotāji nodrošina, lai transportlīdzekļi, sistēmas, detaļas un atsevišķi tehniskie mezgli būtu saderībā ar elektrodrošības prasībām. Tipa apstiprinājumu saskaņā ar attiecīgajiem UNECE noteikumiem, kas obligāti piemērojami, uzskata par EK tipa apstiprinājumu saskaņā ar minēto regulu un tās īstenošanas pasākumiem. 7. UNECE Noteikumi Nr. 100 ir jāiekļauj mehānisko transportlīdzekļu apstiprināšanas sistēmā, tādējādi tos pievienojot spēkā esošajiem ES tiesību aktiem, IR PIEŅĒMUSI ŠO LĒMUMU. 1. pants 8. No 2013. gada 1. janvāra obligāti piemēro Apvienoto Nāciju Organizācijas Eiropas Ekonomikas komisijas Noteikumu Nr. 100 01. grozījumu sēriju EK visa transportlīdzekļa tipa apstiprinājumam saskaņā ar Direktīvas 2007/46/EK 6. un 9. pantu un EK transportlīdzekļa tipa apstiprinājumam attiecībā uz elektrodrošību. 9. No 2014. gada 1. janvāra Apvienoto Nāciju Organizācijas Eiropas Ekonomikas komisijas Noteikumu Nr. 100 01. grozījumu sēriju obligāti piemēro, lai jaunus transportlīdzekļus reģistrētu, pārdotu un sāktu to ekspluatāciju. 10. Neskarot 1. punkta noteikumus, no 2011. gada 1. janvāra obligāti piemēro Apvienoto Nāciju Organizācijas Eiropas Ekonomikas komisijas Noteikumu Nr. 100 00. grozījumu sēriju EK visa transportlīdzekļa tipa apstiprinājumam saskaņā ar Direktīvas 2007/46/EK 6. un 9. pantu un EK transportlīdzekļa tipa apstiprinājumu attiecībā uz elektrodrošību. 11. No 2012. gada 1. janvāra Apvienoto Nāciju Organizācijas Eiropas Ekonomikas komisijas Noteikumu Nr. 100 00. grozījumu sēriju obligāti piemēro, lai jaunus transportlīdzekļus reģistrētu, pārdotu un sāktu to ekspluatāciju. 2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī . 3. pants Šis lēmums ir adresēts dalībvalstīm. Briselē, Padomes vārdā — priekšsēdētājs [1] OV L 346, 17.12.1997., 78. lpp. [2] OV L 263, 9.10.2007., 1. lpp. [3] OV L 200, 31.7.2009., 1. lpp. [4] OV C […], […], […]. lpp. [5] OV C […], […], […]. lpp.